b'\n_START_ARTICLE_\nPnevmatika\n_START_PARAGRAPH_\nPnevmatika je z zrakom napolnjeno kolo iz gume. Razvila se je postopoma iz kolesnega obro\xc4\x8da s polno gumo, katerega je leta 1845 patentiral \xc5\xa0kot Robert William Thomson in ga je prakti\xc4\x8dno uporabil na kolesih vozov izvo\xc5\xa1\xc4\x8dkov. Do mno\xc5\xbei\xc4\x8dne uporabe teh obro\xc4\x8dev ni pri\xc5\xa1lo predvsem zaradi visoke cene gume. Za prvega izumitelja prave pnevmatike pa velja \xc5\xa1kotski \xc5\xbeivinozdravnik John Boyd Dunlop (1840- 1921), ki je izdelal leta 1887 za svojega bolnega sina lesen tricikel, za ubla\xc5\xbeitev udarcev koles pa je napolnil svinjska \xc4\x8dreva z zrakom, katera je obdal z gumijastim obro\xc4\x8dem in tako izdelal prvo pnevmatiko.\n_START_SECTION_\nRazvoj pnevmatike\n_START_PARAGRAPH_\nRazvoj sta poleg Dunlopa nadaljevala \xc5\xa1e Angle\xc5\xbea Edlin in Sinclair. Irski kolesar-dirka\xc4\x8d Hume, zmagovalec ve\xc4\x8d kolesarskih tekem, je ustanovil z Dunlopom prvo dru\xc5\xbebo- podjetje za pnevmatike koles. Leta 1890 je mehanik Wilch razdelil pnevmatiko v dva dela, v zunanji pla\xc5\xa1\xc4\x8d in notranjo- zra\xc4\x8dnico. Nadaljnji razvoj pnevmatike sta nadaljevala dva Francoza brata Andr\xc3\xa9 Michelin in \xc3\x89douard Michelin, katera sta razvila najprej pnevmatike za osebne avtomobile, nato pa \xc5\xa1e za tovorne avtomobile. Razvoj pnevmatik se je nato razvijal vzporedno z razvojem avtomobilov, izbolj\xc5\xa1evali so se materiali in konstrukcija pnevmatik. Najhitrej\xc5\xa1i razvoj pnevmatik je bil pri dirkalnih avtomobilih. Brata Michelin sta zaradi reklame opremila tri avtomobile na dirki Pariz-Bordeaux-Pariz (leta 1895) z novimi pnevmatikami in tako demonstrirala njihove prednosti. Na teh dirkah so morali pnevmatike menjati na vsakih sto prevo\xc5\xbeenih kilometrov. Zamislila sta si tudi znameniti humanoidni simbol podjetja -Bibendum, katerega uporablja \xc5\xa1e danes. Razvoj pnevmatik je mo\xc4\x8dno poganjal naprej hiter razvoj avtomobilizma, zlasti pa ljubitelji hitrih avtomobilov na dirkah ali v poskusih postavitve kopenskega hitrostnega rekorda. Vsako pove\xc4\x8danje hitrosti dirkalnih avtomobilov je zahtevalo tudi, mo\xc4\x8dnej\xc5\xa1e, kvalitetnej\xc5\xa1e in vzdr\xc5\xbeljive pnevmatike, katere so morali proizvajalci \xc5\xa1e posebej pripraviti za tak\xc5\xa1no dirko. Tudi danes na dirkah formule 1, vozniki dirkalnikov demonstrirajo tudi kvaliteto name\xc5\xa1\xc4\x8denih pnevmatik.'